Magyar Tudományos Akadémia
[bookmark: _Toc0]Mit mesélnek a mohácsi csontok, hová lesz a vizünk, és mennyibe kerül az MI? – Kezdődik a Jubileumi Tudományünnep
Mit tudhatunk meg ötszáz év elteltével a mohácsi csata halottairól, és hogyan formálódik 1956 emlékezete hetven év távlatából? Mihez kezdjünk Magyarország fogyatkozó vízkészletével, amikor különböző érdekek ütköznek körülötte? Merre induljon el a magyar oktatási rendszer megújítása, és mennyi energiát emészt fel a mesterséges intelligencia rohamos terjedése? Többek között ezekkel a kérdésekkel foglalkozik novemberben a Magyar Tudományos Akadémia hagyományos rendezvénysorozata, a Magyar Tudomány Ünnepe, amely idén a Jubileumi Tudományünnep nevet viseli.
Szabadság és tudomány – ez a mottója az MTA alapításának 200. évfordulójához kapcsolódó kétéves jubileumi programsorozatot lezáró idei tudományünnepnek. A november 3-i nyitóünnepségen köszöntőt mond Baka András köztársasági elnök, az ünnepi előadást Rainer M. János akadémikus tartja 1956 a történetírásban – kísérlet számvetésre címmel. Az eseményen átadják a 2026. évi Eötvös József-koszorúkat és tudományos díjakat.
1956 emlékezete aznap este is középpontban marad: a Tudományünnep+ ismeretterjesztő programsorozat első alkalmán Gyáni Gábor, Pléh Csaba, Vásárhelyi Mária és Závada Pál beszélget arról, hogyan lesz a különböző tapasztalatokból, családi történetekből és értelmezésekből társadalmi emlékezet. November 6-án Pálfi György antropológus a mohácsi tömegsírok feltárásának eredményeit mutatja be. Több száz ember egymásba gabalyodott maradványait találták meg a tömegsírokban. A csatában estek el, vagy a harcok után mészárolták le őket?
Kiemelt téma lesz Magyarország vízhelyzete is. November 5-én délelőtt a Tudomány és Parlament – Víz Magyarországon: készletek, kockázatok, döntések című rendezvényen kutatók és szakpolitikai döntéshozók három nagy terület, a légköri, a felszíni és a felszín alatti vizek helyzetét, a kockázatokat és a lehetséges beavatkozásokat vitatják meg. A rendezvényen köszöntőt mond többek között Gajdos László élő környezetért felelős miniszter. Az esti Tudományünnep+ program élő podcastjában pedig az kerül a középpontba, hogyan lehet közös nevezőre jutni, amikor annyiféle érdek ütközik a vízzel kapcsolatban, és hogyan határozhatók meg azok a prioritások, amelyek hosszú távon az ország érdekét szolgálják.
A Tudományünnep+ további estjein a magyar oktatás jövője és a mesterséges intelligencia környezeti hatásai kerülnek terítékre. Szó lesz az oktatási esélyegyenlőségről és a tanulási stratégiákról, valamint arról, mennyi energiát emészt fel az MI milliárdnyi lekérdezésnél, és segíthet-e közben maga a technológia a villamosenergia-hálózat hatékonyabb működtetésében.
Milyen akadályok nehezítik a nők tudományos előmenetelét, és mit lehet tenni a lebontásukért? Ezekkel a kérdésekkel foglalkozik a november 6-i Nők a tudományban program délelőtti része. A délutáni program Torma Zsófia régésztől Csapody Vera botanikuson át Pécsi Eszter mérnökig női kutatói életutakon keresztül tekint vissza az elmúlt két évszázadra.
Irodalom, művészet és tudomány áll a Széchenyi Irodalmi és Művészeti Akadémia november 9-i programjainak középpontjában. Délelőtt Kiss László csillagász Jókai Mór csillagászatáról, Csorba László történész az Akadémia-eszméről, Imre Flóra költő, klasszika-filológus Arany János Buda halála című művének klasszika-filológiai hátteréről, Kovalik Balázs rendező pedig a tudomány operában való megjelenéséről tart előadást. Délután írók és költők beszélgetnek művészet és tudomány kapcsolatáról Goethe életművében és ma.
Sötétedés után pedig, ha az időjárás engedi, a Magyar Csillagászati Egyesület tart bemutatót az MTA székháza előtt: a Hold kráterei mellett a Szaturnusz néhány holdja is megfigyelhető lesz.
Az MTA közönségprogramjai ingyenesen látogathatók, de előzetes regisztrációhoz kötöttek. Mindenkit szeretettel várunk!

